ಸ್ವತಂತ್ರ ಭಾರತದ ಆರಂಭದಲ್ಲಿ ಹಿರಿಯರೆಲ್ಲ ಒಮ್ಮತದಿಂದ ದೇಶದ ರಾಜ ರಸ್ತೆಗಳಿಗೆಲ್ಲ ಮಹಾತ್ಮಾಗಾಂಧಿ ಮಾರ್ಗವೆಂದು ಹೆಸರಿಟ್ಟರು. ಕ್ರಮೇಣ ಆ ರಸ್ತೆಗಳಲ್ಲಿ ಕಲ್ಲು ಮುಳ್ಳುಗಳೇ ಹೆಚ್ಚು ಎಂದುಕೊಂಡು, ನಯವಾಗಿ ಜಾರಬಲ್ಲ, ಬೇಗ ಗುರಿ ತಲುಪಬಲ್ಲ ಒಳದಾರಿಗಳನ್ನು ಬಳಸಲಾರಂಭಿಸಿದರು. ಹಾಗಾಗಿ, ಹಿರಿಯರ ಕೈ ಹಿಡಿದು ನಡೆದ ನಿಜವಾದ ಗಾಂಧಿ ಮಾರ್ಗದ ಪರಿಚಯ ಆಗಲೇ ಇಲ್ಲ. ಕಿರಿಯರಿಗೆ ಗೊತ್ತಾದ ಗಾಂಧಿ ಮಾರ್ಗವೆಂದರೆ  ಎಂ.ಜಿ.ರೋಡು ಮಾತ್ರ! 

ಇಂದಿನ ಮಕ್ಕಳಿಗೆ ಗಾಂಧಿ ಎಂದರೆ ‘ಗಾಂಧಿ-ಜಯಂತಿ’.  ಅಕ್ಟೋಬರ್ ೨, ಮತ್ತೊಂದು ರಜಾ! 

ಗಾಂಧಿ ಹಲವು ನೆಲೆಗಳಲ್ಲಿ ಜೀವನ ಶೋಧನೆಗೆ ಪ್ರೇರೇಪಿಸುತ್ತಲೇ ಇರುವ ಒಂದು ಸಂಕೀರ್ಣ ಶಕ್ತಿ. ಅವರು ಅಸಾಮಾನ್ಯ ಎನಿಸುವುದು ಅವರು ತೀರ ಸಾಮಾನ್ಯರಂತೆ ಬದುಕಿದ್ದ ರೀತಿಯಿಂದ. 

ಮಹಾತ್ಮಾ ಗಾಂಧೀಜಿ ಎಂದರೆ, ಯಾರಿಗೂ ನಿಲುಕದ ಅತಿ ಮಾನವನಲ್ಲ.  ಎಲ್ಲರಂತೆಯೇ ಹುಟ್ಟಿ, ಎಲ್ಲರಂತೆಯೇ ಬೆಳೆದ, ಒಬ್ಬ ಸಾಮಾನ್ಯ ಮಗು.  ಅವರ ಬಾಲ್ಯ ಕೂಡ ಎಲ್ಲ ಮಕ್ಕಳ ಬಾಲ್ಯದಂತೆಯೇ ಇತ್ತು.  ಅವರೂ ತಂಟೆ ಮಾಡುತ್ತಿದ್ದರು, ಹಠವಾದಿಯಾಗಿದ್ದರು, ಸುಳ್ಳು ಹೇಳುತ್ತಿದ್ದರು.  ಓದಿನಲ್ಲಿ ಸಾಮಾನ್ಯ ವಿದ್ಯಾರ್ಥಿಯಾಗಿದ್ದರು.  ಜೊತೆಗೆ ಒಮ್ಮೆ ಸ್ನೇಹಿತರ ಒತ್ತಾಯದಿಂದ ಕುತೂಹಲಕ್ಕೆ ಮಣಿದು  ಧೂಮಪಾನ ಮಾಡಿದ್ದರು, ಒಮ್ಮೆ ಮಾಂಸ ಸೇವಿಸಿದ್ದರು!  ಇದೆಲ್ಲದರ ಜೊತೆಗೆ ಶ್ರವಣ ಮತ್ತು ಹರಿಶ್ಚಂದ್ರ ಮುಂತಾದ ಕತೆಗಳಿಂದ ಪ್ರಭಾವಿತರಾಗಿ ತಮ್ಮ ಬದುಕನ್ನೇ ಬದಲಿಸಿಕೊಂಡರು. 

ಸಾಮಾನ್ಯ ಮಗುವೊಂದು ಪರಿಪೂರ್ಣ ಮನುಷ್ಯನಾಗಿ ಬೆಳೆಯಲು, ಮಹಾತ್ಮನೆಂದು ಕರೆಸಿಕೊಳ್ಳಲು ಹೇಗೆ ಬದುಕಿ ಬಾಳಬೇಕು ಎಂಬುದನ್ನು ಗಾಂಧೀಜಿಯವರ ಬಾಲ್ಯದ ಕೆಲವು ಘಟನೆಗಳಿಂದ ನಿರೂಪಿಸಲ್ಪಟ್ಟ ರೂಪಕ ಈ ‘ಮೋಹನದಾಸ’.  ನಮ್ಮ ಅಷ್ಟೇ ಅಲ್ಲ ಪ್ರಪಂಚದ ಎಲ್ಲ ಮಕ್ಕಳಿಗಾಗಿ.    

ಬಿಡುಗಡೆ
ಚಿತ್ರೀಕರಣ
ನಿರ್ಮಾಣ
ಕಥಾಸಾರಾಂಶ